གོང་གི་ལོ་དགུའི་བུ་མོ་དེའི་བྱས་རྗེས་ལས་བལྟས་ན་མོ་ལ་ནང་གི་རྐྱེན་ཕུན་སུམ་ཚོགས་པ་ཞིག་ཡོད་ལ་ཕྱིའི་རྐྱེན་ཡང་ཕུན་སུམ་ཚོགས་པ་ཞིག་ཡོད།གལ་ཏེ་ཕྱི་རྐྱེན་འདི་མེད་ན་ནང་རྐྱེན་དེའང་མག་མོག་དང་རབ་རིབ་ཏུ་འགྱུར་ངེས་རེད།ནུབ་གླིང་བས་སློབ་གསོ་དེ་མིའི་མངལ་ན་གནས་པ་ནས་མགོ་རྩོམ་དགོས་པར་འདོད་ལ་ང་ཚོས་བོད་ཀྱི་སྲོལ་རྒྱུན་སློབ་གསོ་ལྟར་ན་མངལ་ན་གནས་པ་དང་སྐྱེས་མ་ཐག་ནས་བྱིས་པ་དེར་སློབ་གསོ་གཏོང་ཐབས་ཤིག་མེད་ནའང་སློབ་གསོའི་རྨང་གཞི་འདིང་བའི་དུས་རྩོམ་པ་ཡིན་ལ།ཕྱིའི་མཐུན་རྐྱེན་དེ་གསོ་བའི་ཐབས་སྣ་ཚོགས་ཤིག་འཐེན་བཞིན་ཡོད།ང་ཚོའི་བོད་མི་རིགས་ཀྱི་དེ་ལྟ་བུའི་སློབ་གསོ་དེ་ལག་ལེན་ལས་མེད་པར་གྱུར་ཅིང་ཕ་མ་རྣམས་ཀྱིས་བྱིས་པའི་སློབ་གསོ་ལ་འཛིན་པའི་རྣམ་འགྱུར་མག་མོག་ཅིག་ཏུ་འགྱུར།དེ་བས་བུ་མོ་ཧྥན་ཅང་གོ་ཡིས་ལྟ་བུ་གང་མང་ཞིག་མེད་པར་གྱུར།ངའི་བསམ་པར་ང་ཚོའི་བོད་ལའང་བུ་མོ་ཧྥན་ཅང་གོ་ཡིས་ལྟ་བུའི་ནང་རྐྱེན་ཕུན་སུམ་ཚོགས་པ་གང་མང་ཞིག་ཡོད་མོད།ད་ལྟའི་བར་དུ་མངོན་མ་ཐུབ།འདི་ནི་རིག་གནས་ཀྱིས་བསྐྱེད་པའི་གནད་དོན་ཞིག་དང་རིག་གནས་མེད་པ་ལས་བྱུང་བའི་གནད་དོན་ཞིག་རེད་དེ་འདི་ལ་སྲོལ་རྒྱུན་སློབ་གསོ་ཞེས་ལེ་བདའ་གཏན་ནས་བྱེད་ས་མེད་དེ།འདི་ལྟར་གནད་དོན་འདི་རང་རེའི་ཕ་མ་ཚོའི་སྟེང་དུ་ཡོད་ལ་ང་ཚོ་ཤེས་ཡོན་པའི་སྡེའི་སྟེང་ནའང་ཡོད།ཡིན་ནའང་ང་ཚོའི་ཕ་མ་དག་གིས་མ་འདང་བ་འདི་ཕ་མ་དག་ལ་འགེལ་མི་ཆོག་སྟེ་ཁོ་ཚོས་མ་ནུས་པ་དང་མ་ཤེས་པ་ཞིག་སྟེ་ཁོ་ཚོས་ཀྱང་དེའི་ཐད་ནས་གྱོང་མྱངས་ཡོད་ལ་ཁོ་ཚོའི་ཕ་མྱེས་ཡང་མྱེས་ཀྱིས་ཀྱང་གྱོང་འདི་མྱངས་ཡོད་པས་ང་ཚོས་སྐྱོན་འདི་དག་ཁོ་ཚོའི་སྟེང་དུ་བཀལ་ན་ཁོ་ཚོས་ཀྱང་ཁོ་ཚོའི་ཕ་མེས་ཀྱི་སྟེང་དུ་འགེལ་ངེས་རེད།དེ་ལྟར་འགེལ་རེས་བྱེད་པ་ནི་རང་གི་འོས་འགན་ལ་བཤོལ་བ་ཙམ་མོ།།